
NÁVRH VLÁDY

na skrátené legislatívne konanie o vládnom návrhu zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov 


Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov (ďalej len „návrh zákona“).

Dňa 7. marca 2025 Maďarská republika oznámila výskyt vysoko nákazlivého vírusového ochorenia slintačka a krívačka u hovädzieho dobytka v katastri obce Kisbajcs v okrese Györ. Na základe toho bolo v Slovenskej republike zriadené reštrikčné pásmo, ktoré zasahovalo do okresov Dunajská Streda a Komárno. V reštrikčnom pásme boli nariadené veterinárne opatrenia miestne príslušnými regionálnymi veterinárnymi a potravinárnymi správami. 

Slintačka a krívačka je závažná, vysoko nákazlivá, akútna, horúčkovitá vírusová choroba zvierat s významnými negatívnymi ekonomickými dopadmi, keďže postihuje hovädzí dobytok, ošípané, ovce, kozy a raticovú zver.

Dňa 21. marca 2025 oznámilo Národné referenčné laboratórium pre slintačku a krívačku (Štátny veterinárny a potravinový ústav – Veterinárny ústav vo Zvolene) hlavnému veterinárnemu lekárovi Slovenskej republiky pozitívne výsledky laboratórnych vyšetrení vzoriek na troch farmách hovädzieho dobytka. Vzorky boli odobraté na základe vyslovenia podozrenia na nákazu v chove z dôvodu prítomnosti klinických príznakov (horúčka, lézie v ústnej dutine a na vemene).

S účinnosťou od 21. marca 2025 boli v nadväznosti na uvedené informácie hlavným veterinárom Slovenskej republiky nariadené mimoriadne núdzové opatrenia na základe § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov.

Dňa 22. marca 2025 vláda Slovenskej republiky prijala k aktuálnemu stavu vývoja slintačky a krívačky na Slovensku uznesenie č. 147. Na základe úlohy A.10 uvedeného uznesenia vlády Slovenskej republiky majú členovia vlády Slovenskej republiky „prijímať opatrenia, ktoré zabránia šíreniu slintačky a krívačky na Slovensku“. V nadväznosti na uvedenú úlohu uznesenia vlády Slovenskej republiky vyhlásilo Ministerstvo dopravy Slovenskej republiky podľa § 6 ods. 3 zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov prvý zákaz vykonávania určených civilných letov v určených častiach vzdušného priestoru Slovenskej republiky z obranných a bezpečnostných dôvodov s účinnosťou od 24. marca 2025 s cieľom zamedziť šíreniu a ďalšieho prenosu vysoko nákazlivého ochorenia slintačka a krívačka pomocou leteckej techniky.

Výskyt a šírenie vysoko nákazlivého vírusového ochorenia slintačka a krívačka predstavuje udalosť spôsobujúcu odchýlku od ustáleného prevádzkového stavu v agrosektore, pričom v dôsledku jej pôsobenia a s tým súvisiacich ničivých faktorov, ktorými sú napríklad usmrtenie a likvidácia najmä hovädzieho dobytka, hrozia v podmienkach Slovenskej republiky značné hospodárske škody majúce negatívny vplyv na majetok nielen právnických osôb a fyzických osôb, ale aj na ekonomickú situáciu Slovenskej republiky.

Vplyv prenosných chorôb zvierat (ďalej len „choroby zo zoznamu“) a opatrení potrebných na kontrolu týchto chorôb môže byť devastačný pre jednotlivé zvieratá, populácie zvierat, držiteľov zvierat a hospodárstvo. Choroby zo zoznamu môžu mať významný vplyv aj na verejné zdravie a bezpečnosť potravín, pričom sa prenášajú nielen priamym stykom medzi zvieratami alebo medzi zvieratami a ľuďmi, ale môžu sa šíriť aj prostredníctvom leteckej techniky. Vzhľadom na skutočnosť, že choroby zo zoznamu si vyžadujú rôzne riadiace prístupy a v mnohých prípadoch prísne opatrenia na ich bezodkladnú eradikáciu hneď po tom, ako sa vyskytnú na danom území, je potrebné, aby sa zaviedli účinné obmedzenia na zabránenie šírenia pôvodcov týchto vysoko nákazlivých chorôb, vrátane zabránenia ich šírenia prostredníctvom leteckej techniky. Obdobná situácia platí aj v prípade škodcov rastlín, rastlinných produktov a iných predmetov, kedy je taktiež potrebné nariadiť mimoriadne núdzové opatrenia. 

Vzhľadom na skutočnosť, že v čase definovania zákazov a obmedzení vykonávania určených civilných letov do podoby účinného znenia § 6 zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov neboli známe bližšie podrobnosti o chorobách zo zoznamu, návrh zákona rieši problémy vyplývajúce z nepredvídateľných okolností a aplikačnej praxe.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, z dôvodu možného vzniku značných hospodárskych škôd, navrhnúť Národnej rade Slovenskej republiky, aby sa o návrhu zákona uzniesla na skrátenom legislatívnom konaní.

